Giulio Ciapasco

Giornalista e scritor, ëdcò an lenga piemontèisa.
Giulio Ciapasco a l'era nà a Paròd, an frassion Bovin-a, an àuta Langa a j'8 fërvé 1930.

D'orìgin paisan-e e essendje mòrtje sò pare durant la chërsùa, chiel a l'avìa dovù andé a travajé, ma a l'avìa ëdcò seghità a studié, otnend ël diplòma dë scòla magistral.
Parèj a l'ha ancaminà la cariera ëd magìster, prima a Sale San Gioann, peui a Seva.
Da sì a l'era corëspondent ëd la Gasëtta dël Pòpol e dël Corié dla Sèira.
Peui a l'ha tramudà a Beuves, anté ch'a l'ha livrà soa cariera ëd magìster e a l'ha seghità soa atività ëd giornalista për Il giornale di Boves.

Passionà ëd bolè e amis ëd Remo Bertodatti, Ciapasco a l'avìa fàit cadò al giornal Piemontèis Ancheuj, për la publicassion, ëd na serie d'artìcoj ëd micologìa.

A l'é stàit tra ij fondator e për vàire agn pressident onorari ëd l'AMBAC, Associassion Micològica Bovesan-a e dj'Alp ëd Coni, antitolà a la memòria ëd Ugo Marìa Cumin.

Anteressà a la stòria e coltura locaj, a l'ha fàit part ëd la redassion dël Tò Almanach, andoa dël 2011 a l'ha publicà sò darié travaj, an langhèt.

Giulio Ciapasco a l'é mòrt a l'ospidal ëd Coni ai 13 gené 2011.

Ciapasco, Giulio
Ciapasco, Giulio